**Ενδεικτικές δράσεις για τη Βιώσιμη Κινητικότητα| ΗΡΑΚΛΕΙΟ ΚΡΗΤΗΣ**

-----

**Δράση 1: Ανάπτυξη δικτύου ποδηλάτου και πεζού με έμφαση στη συνδυασμένη και έξυπνη μετακίνηση και τη διαχείριση της στάθμευσης**

 Η δράση αυτή έχει στόχο την ενίσχυση του **υφιστάμενου δικτύου πεζού** (πεζόδρομοι, πεζοδρόμια, σημεία μετάβασης, διαβάσεις, διασταυρώσεις κ.λπ.) με κριτήρια την συνοχή, την ελκυστικότητα, την άνεση και την ασφάλεια των μετακινούμενων. Με έμφαση το εντός των τειχών τμήμα της πόλης καθώς και την εκάστοτε περιοχή παρέμβασης θα εξασφαλίζεται η απρόσκοπτη μετακίνηση των πεζών με πλήθος παρεμβάσεων. Ενδεικτικά:

* Διαπλατύνσεις υφιστάμενων πεζοδρομίων
* Δημιουργία πεζοδρομίων (όπου δεν εντοπίζονται)
* Αφαίρεση υφιστάμενων εμποδίων και επανατοποθέτηση αστικού εξοπλισμού σε πεζοδρόμια/ πεζόδρομους
* Πεζοδρομήσεις οδών
* Διαμόρφωση οδών ήπιας κυκλοφορίας
* Παρεμβάσεις traffic calming σε κρίσιμα σημεία του οδικού δικτύου για έλεγχο ταχύτητας, ενίσχυση οδικής ασφάλειας
* Παρεμβάσεις σε διασταυρώσεις (υπερύψωση διαβάσεων στο επίπεδο του πεζοδρομίου, οριζόντια και κατακόρυφη σήμανση κ.λπ.)
* Παρεμβάσεις σε σημεία μετάβασης (πεζός- ποδήλατο, πεζός- ΜΜΜ, πεζός- οδικός χώρος κ.λπ.), μετεπιβίβασης (στάσεις, σταθμοί ΜΜΜ κ.λπ.)

Η δράση αυτή έχει επιπλέον στόχο την **ανάπτυξη δικτύου ποδηλάτου** (ανάπτυξη διαδρομών | αποκλειστικές λωρίδες, συνιστώμενες, διάδρομοι ποδηλάτου, οδοί μεικτής χρήσης οχημάτων ποδηλάτων κ.α. ). Το δίκτυο ποδηλάτου θα περιλαμβάνει διαδρομές σχεδιασμένες για το ποδήλατο με αποκλειστική υποδομή, όπου αυτό είναι απαραίτητο και εφικτό ή σε συνύπαρξη με το αυτοκίνητο εκεί που οι συνθήκες το επιτρέπουν. Στόχος του δικτύου είναι η ενίσχυση της χρήσης του ποδηλάτου για τις καθημερινές αστικές μετακινήσεις και η υποκατάσταση μέρους των μετακινήσεων που πραγματοποιούνται με το ιδιωτικό αυτοκίνητο. Θα πρέπει να πραγματοποιεί ανακατανομή του οδικού χώρου και να διασφαλίζει την ισότιμη χρήση του αστικού χώρου από το σύνολο των χρηστών (πεζοί, ποδηλάτες, χρήστες δημόσιας συγκοινωνίας, οδηγοί μηχανοκίνητων οχημάτων). Με έμφαση το εντός των τειχών τμήμα της πόλης (σε πρώτη φάση) καθώς και την εκάστοτε περιοχή παρέμβασης θα πρέπει εξασφαλίζεται η απρόσκοπτη μετακίνηση των ποδηλάτων με βασικές παραμέτρους σχεδιασμού την οδική ασφάλεια, την συντομία/ αμεσότητα, τη συνοχή, την ελκυστικότητα και την άνεση του μετακινούμενου. Ενδεικτικές παρεμβάσεις:

* Σχεδιασμός δικτύου ποδηλάτου με ανάπτυξη αποκλειστικών και μη λωρίδων ποδηλάτου, διαδρόμων ποδηλάτου, οδών μεικτής χρήσης κ.α.
* Λεπτομερής σχεδιασμός των διαβάσεων σε σηματοδοτούμενες και μη διασταυρώσεις | έμφαση στις μεταβάσεις των υποδομών
* Σχεδιασμός υποδομών στάθμευσης ποδηλάτων (μικρής και μεγάλης διάρκειας)
* Σχεδιασμός κατακόρυφης και οριζόντιας σήμανσης για το ποδήλατο

Παράλληλα με την ανάπτυξη του δικτύου ποδηλάτου και πεζού θα μελετηθεί η στάθμευση (παρόδια, δημόσιοι και ιδιωτικοί χώροι στάθμευσης) στην περιοχή παρέμβασης. Η απόφαση για ανάπτυξη δικτύου ποδηλάτου και βελτίωση του δικτύου των πεζών σημαίνει την πλήρη μεταβολή των συνθηκών στάθμευσης στην περιοχή παρέμβασης, καθώς ζωτικός χώρος της οδού που σήμερα δαπανάται για νόμιμη και συνήθως μη θεσμοθετημένη και παράνομη στάθμευση θα αποδοθεί στον πεζό και τον ποδηλάτη. Αυτό θα οδηγήσει σε σημαντική μείωση των θέσεων στάθμευση στην Π.Μ. και αναδιοργάνωση των υφιστάμενων. Η ολοκληρωμένη πολιτική στάθμευσης θα πρέπει να περιλαμβάνει ενδεικτικά:

* Διαμόρφωση χώρων στάθμευσης εκτός συγκεκριμένης περιμέτρου κεντρικής περιοχής της πόλης (ενδ. Εκτός ενετικών τειχών)
* Λεπτομερής σχεδιασμός θέσεων παρόδιας στάθμευσης ανά χρήστη (κάτοικο και επισκέπτη) και με δεδομένο χρονικό διάστημα πρόσβασης σε αυτές
* Λεπτομερής σχεδιασμός χώρων φορτοεκφόρτωσης καταστημάτων, σύστημα διαχείρισης προσβάσεων για συλλογή απορριμμάτων κ.λπ.
* Ολοκληρωμένο σύστημα ελεγχόμενης διαχείρισης των θέσεων της παρόδιας στάθμευσης σε συνδυασμό με τους χώρους στάθμευσης εκτός Π.Μ. Ενημέρωση των χρηστών για ύπαρξη ή όχι θέσεων με στόχο την αποφυγή άσκοπων μετακινήσεων εντός Π.Μ. για ανεύρεση θέσης
* Ανάπτυξη πιλοτικών μικρής διάρκειας χώρων στάθμευσης σε ειδικές ζώνες

**Δράση 2: Παρεμβάσεις χαμηλού κόστους για την πολεοδομική και κυκλοφοριακή αναβάθμιση και την ενίσχυση της οδικής ασφάλειας σε κρίσιμα σημεία της διαδρομής Παραλιακή Ζώνη (Μουσείο Φυσικής Ιστορίας- Είσοδος Λιμένα) – Κνωσός**

Η παραλιακή διαδρομή και ο άξονας σύνδεσης του κέντρου με τον αρχαιολογικό χώρο της Κνωσού παρουσιάζουν εκτός από έντονο πολιτιστικό ενδιαφέρον και ιδιαίτερα επιβαρυμένες συνθήκες κυκλοφορίας.

Τα κύρια ζητήματα που εντοπίζονται αφορούν τη μειωμένη οδική ασφάλεια, τον αυξημένο κυκλοφοριακό φόρτο και τις καθυστερήσεις, την παράνομη στάθμευση και στάση ιδιαίτερα σε ώρες αιχμής λόγω παρόδιων χρήσεων γης, τον ελλιπή σχεδιασμό για τον ευάλωτο χρήστη (πεζό- ποδηλάτη- χρήστη δημόσιας συγκοινωνίας). Στόχος των παρεμβάσεων είναι διόρθωση των παραπάνω με έμφαση στην αναβάθμιση της ελκυστικότητας της διαδρομής και την ενίσχυση της οδικής ασφάλειας. Ενδεικτικές δράσεις:

* Μέτρα διαχείρισης φόρτου και κυκλοφοριακής ροής
* Μέτρα για τη μείωση της ταχύτητας κυκλοφορίας σε επιμέρους τμήματα (στενώσεις, αλλαγές ευθυγραμμίας, φυσικά μέτρα μείωσης κ.α.)
* Ενίσχυση οριζόντιας και κατακόρυφης σήμανσης
* Υπερυψωμένες διαβάσεις και διασταυρώσεις κατάλληλες για οχήματα Μ.Μ.Μ.
* Αλλαγή επιφάνειας οδού
* Παρεμβάσεις χαμηλού κόστους με προσωρινή τοποθέτηση εμποδίων για διαπλάτυνση πεζοδρομίων κ.λπ.

Οι παραπάνω παρεμβάσεις θα εφαρμοστούν στο γραμμικό άξονα μελέτης ενώ θα υπάρχει πρόβλεψη για επιμέρους συνδέσεις με περιοχές ενδιαφέροντος (βλ. Πάρκο Ερυθραίας, κοινόχρηστοι χώροι περιοχών κατοικίας π.χ. Αη Γιάννης, Κηπούπολη).

**Δράση 3: Δίκτυο Bike- sharing**

Το σύστημα κοινοχρήστων ποδηλάτων είναι συνήθως ένα αυτόνομο, ηλεκτρονικό και αυτοματοποιημένο σύστημα που προσφέρει τη δυνατότητα χρήσης δημοσίων συμβατικών, ηλεκτρικών ή υποβοηθούμενων ποδηλάτων είτε δωρεάν είτε με συγκεκριμένο αντίτιμο ανά χρόνο χρήσης. Το σύστημα κοινοχρήστων ποδηλάτων μπορεί να ωφελήσει ενδεικτικά στα παρακάτω:

* Μείωση της συμφόρησης και βελτίωση της ποιότητας του αέρα
* Αύξηση της προσβασιμότητας και αύξηση του εύρους κάλυψης μεσαίου μήκους αποστάσεων
* Βελτίωση της εικόνας του ποδηλάτου (μοντέρνο, ηλεκτρικό, υποβοηθούμενο κ.λπ.)
* Βελτίωση της υγείας των κατοίκων

Τα βασικά στοιχεία του συστήματος αποτελούνται από τους σταθμούς ενοικίασης, τα ποδήλατα, το λογισμικό που χρησιμοποιείται και τις επιμέρους εγκαταστάσεις- εξοπλισμό για τη χρήση τους.

Ο σχεδιασμός του δικτύου θα πρέπει να λαμβάνει υπόψιν του την υφιστάμενη πυκνότητα πληθυσμού, τους πόλους ενδιαφέροντος, το υφιστάμενο και μελλοντικό δίκτυο δημόσιας συγκοινωνίας, το προτεινόμενο δίκτυο ποδηλάτου και πεζού, τους ευρωπαϊκούς δείκτες για κάλυψη τέτοιων δικτύων και πλήθος άλλων παραμέτρων.

**Δράση 4: Ανάπτυξη δράσεων πληροφόρησης και ευαισθητοποίησης σχετικά με την κινητοποίηση της τοπικής κοινωνίας για ζητήματα | προβλήματα μετακινήσεων και αστικού περιβάλλοντος**

Η πληροφόρηση και ευαισθητοποίηση κοινού και φορέων αποτελεί ένα κρίσιμο στοιχείο για την μελλοντική εξασφάλιση είτε της αλλαγής πολιτικής για τις μετακινήσεις είτε της αποδοχής των όποιων δράσεων, πολιτικών και έργων που θα πραγματοποιηθούν στο Δήμο. Οι εκστρατείες ενημέρωσης και ευαισθητοποίησης για το ευρύ κοινό θα πρέπει να καλύπτουν την ενημέρωση, πληροφόρηση και ευαισθητοποίηση κατά το στάδιο προετοιμασίας των αλλαγών, κατά τη διάρκεια εκτέλεσής τους αλλά και κατά τη λειτουργία τους ώστε να εξασφαλίζεται η μέγιστη δυνατή αποδοχή.

Η ευαισθητοποίηση κοινού και φορέων τους κάνει άμεσα εμπλεκόμενους στις όποιες επερχόμενες παρεμβάσεις ενώ αυξάνει την κατανόησή τους δίνοντας τους κίνητρα για να συμμετέχουν σε διαδικασίες διαβούλευσης. Επιπλέον ενεργοποιεί την αντίληψη των πολιτών για προβληματικά ζητήματα της πόλης.

Τρόπος υλοποίησης δράσεων: Τύπος- τηλεόραση- ραδιόφωνο- διαδίκτυο, Διαδραστικά φόρουμ- ημερίδες-σεμινάρια- εκδηλώσεις, δραστηριότητες προώθησης-outdoor communication activities.

Ενδεικτικές δράσεις:

α) Δράσεις ενημέρωσης για τα πλεονεκτήματα της Βιώσιμης Κινητικότητας, Ενημέρωση για Βιώσιμες Μεταφορές/ Καινοτόμα Συστήματα/ Διαχείριση Αστικής Κινητικότητας

β) Δράσεις πληροφόρησης και ευαισθητοποίησης για τις επερχόμενες αλλαγές/ τα προτεινόμενα μέτρα σε πολεοδομικό, κυκλοφοριακό και περιβαλλοντικό επίπεδο (π.χ. προώθηση χρήσης ποδηλάτου για μικρού μήκους μετακινήσεις εντός πόλης, προώθηση Δημόσιας Συγκοινωνίας, νέων συστημάτων στάθμευσης κ.α.)

**Δράση 5: Ανάπτυξη σχεδίου δράσεων για την οδική ασφάλεια και την προσβασιμότητα με βιώσιμα μέσα από και προς τα σχολικά συγκροτήματα**

Δεδομένου ότι η υποβαθμισμένη κυκλοφοριακή κατάσταση του Ηρακλείου αναφορικά με την οδική ασφάλεια και τις συνθήκες μετακίνησης, δε μπορεί να αντιμετωπιστεί συνολικά, επιλέγεται η παρέμβαση σε ευαίσθητα σημεία, χαρακτηριστικά για την καθημερινή μετακίνηση των κατοίκων. Στη διεθνή πρακτική ως τέτοια σημεία παρέμβασης επιλέγονται συνήθως επιμέρους περιοχές κατοικίας- γειτονιές, περιοχές γύρω από σχολεία, δημόσιες υπηρεσίες και άλλες που κατά κανόνα έλκουν πεζούς με έμφαση το παιδί και τον ηλικιωμένο.

Το σχέδιο δράσης θα πρέπει να στοχεύει στη βελτίωση των συνθηκών μετακίνησης/ κυκλοφορίας και οδικής ασφάλειας στις παραπάνω ευαίσθητες περιοχές και ειδικότερα στις ζώνες γύρω από τα σχολεία και τους συναφείς συμπληρωματικούς χώρους εκπαίδευσης και αθλητισμού που γειτνιάζουν.

Οι δράσεις θα πρέπει να ενσωματώνουν μέτρα, πολιτικές και παρεμβάσεις οδικής ασφάλειας καθώς και να προωθούν την αλλαγή του μοντέλου των καθημερινών μετακινήσεων. Ενδεικτικά:

* Μείωση του ορίου ταχύτητας σε οδικά τμήματα με υποβιβασμό τους στο λειτουργικό σχέδιο ιεράρχησης του οδικού δικτύου
* Μονοδρομήσεις
* Διαπλατύνσεις πεζοδρομίων/ προσωρινές πεζοδρομήσεις
* Διαμόρφωση χώρων επιβίβασης/ αποβίβασης σε συγκεκριμένη ακτίνα από εισόδους- εξόδους συγκροτήματος
* Πιλοτική εφαρμογή μέτρων traffic calming | εμφαση σε υπερύψωση των διαβάσεων στη στάθμη των πεζοδρομίων
* Ενίσχυση κατακόρυφης, οριζόντιας σήμανσης σε ζώνες ακτίνας 200-500 μέτρων γύρω από σχολικά συγκροτήματα
* Σεμινάρια / εργαστήρια κυκλοφοριακής αγωγής με έμφαση στη βιώσιμη κινητικότητα
* Δράσεις ενημέρωσης διεθνών πρακτικών και πιλοτική εφαρμογή κ.α.

**Δράση 6: Μελέτη ιεράρχησης οδικού δικτύου στο σύνολο της πόλης του Ηρακλείου**

Δεδομένου ότι για το Ηράκλειο η μοναδική εγκεκριμένη κυκλοφοριακή μελέτη αφορά το αστικό τμήμα εντός των τειχών της πόλης, κρίνεται σκόπιμο πριν την εφαρμογή επιμέρους μέτρων και πολιτικών (στο εκτός των τειχών τμήμα της πόλης) και για διευκόλυνση της πολεοδομικής και συγκοινωνιακής αναβάθμισης, να υλοποιηθεί μελέτη ανάλυσης της ιεράρχησης του οδικού δικτύου στο σύνολο της πόλης. Η μελέτη αυτή μπορεί να υλοποιηθεί είτε μεμονωμένα είτε ως μέρος της νέας κυκλοφοριακής μελέτης (με νέα περιοχή παρέμβασης τα διοικητικά όρια της πόλης) ή τέλος ως μέρος στρατηγικού σχεδίου βιώσιμων μεταφορών.

Η ιεράρχηση του δικτύου θα πρέπει να υλοποιηθεί σύμφωνα με τις αρχές του ενιαίου πολεοδομικού και κυκλοφοριακού σχεδιασμού και να εντοπίζει παράλληλα ζητήματα ασυνέχειας του δικτύου και προβλήματα επιβάρυνσης της αστικής περιοχής και επιμέρους περιοχών κατοικίας (ενδ. Διαμπερείς ροές).

Η ιεράρχηση θα πρέπει να διακρίνει το οδικό δίκτυο σε αρτηριακού, συλλεκτήριου και τοπικού χαρακτήρα οδούς ενώ θα εντοπίζονται και οι οδοί ήπιας κυκλοφορίας και οι πεζοδρόμοι.

Στόχος της ανάλυσης του υφιστάμενου δικτύου είναι αντίληψη της πραγματικής υφιστάμενης κατάστασης με επιστημονικά τεκμηριωμένο τρόπο για την σωστή μελλοντική λήψη απόφασης παρεμβάσεων, μέτρων και πολιτικών περιορισμού της χρήσης του ΙΧ και την προώθηση της βιώσιμης μετακίνησης (περπάτημα, ποδήλατο, δημόσια συγκοινωνία).